**Пятрусь Броўка**

**НАТХНЁНЫ**

Ёсць паэты, усё напісанае якімі хочацца прачытаць. Бясспрэчна, што ад іх заўсёды чакаеш новага. Стараешся нічога не прапусціць са створанага імі. Да такіх паэтаў належыць наш Аркадзь Куляшоў. Вось ужо хутка паўстагоддзя, як я чытаю яго вершы ў газетах і часопісах і, вядома, у кніжках, і заўсёды знаходжу арыгінальнае, свежае, цікавае.

Ведаю я Аркадзя Куляшова з 1928 года, калі ён быў чатырнаццацігадовым юнаком, па сутнасці, яшчэ хлапчуком. Але тое, што Аркадзь пісаў, тады было ўжо сталым, добра прадуманым. Рана прыйшла паэтычная вядомасць да Аркадзя Куляшова і, на яго шчасце, на ўсім творчым шляху не пакідала і не пакідае паэта адзнака маладосці.

Аркадзь Куляшоў знайшоў сябе адразу. Гэта не значыць, што ён не шукаў на працягу свайго доўгага шляху творчых здабыткаў. Чытаючы, бачыш, што да майстэрства шлях яго быў даволі складаны, шматгранны.

Але Куляшоў адразу знайшоў сябе ў тым, што ведаў, аб чым расказаць чытачу, ведаў, што хвалюе чытача, а значыць, сам перажыў і пабачыў шмат і сваім вострым паэтычным вокам заўважыў галоўнае.

Ужо да вайны Аркадзь Куляшоў стварыў буйныя паэтычныя творы, якія па праву ўвайшлі ў залаты фонд нашай паэзіі і заваявалі ўвагу шматлікага саюзнага чытача. Я не збіраюся пералічваць іх, гэта лепш за мяне зрабілі літаратуразнаўцы. А ў Вялікую Айчынную яго паэма «Сцяг брыгады» была адным з лепшых твораў усёй савецкай паэзіі. Недарма такія выдатныя паэты, як Аляксандр Твардоўскі, высока ацанілі яе, а Міхаіл Ісакоўскі пераклаў на рускую мову. Яна і сёння кожнаму, хто яе чытае, шмат расказвае пра тыя дні ўсенароднай барацьбы і гераізму і стаіць у шэрагу твораў, якім суджана неўміручасць.

Пасля вайны Аркадзь Куляшоў парадаваў чытачоў новымі выдатнымі паэмамі і вершамі, ды хіба можна пералічыць усё напісанае паэтам, што глыбока запала ў сэрца!

А пераклады выдатнага паэта! Яны высокія па майстэрству. I ў гэтым Аркадзь Куляшоў зрабіў надзвычай многа.

Вось надышло паэту і шэсцьдзесят. Ён прызнаны і любімы майстар савецкай паэзіі. У яго і годнасць народнага паэта, а гэта вялікая адзнака многіх год яго творчай, напружанай працы. Але калі чытаеш Куляшова і сёння, дык бачыш яго натхнёныя пошукі і адчуваеш у ім нязменна бадзёрую, маладую душу.

Будзь жа многа-многа год здаровым і бадзёрым, нязменна шчаслівым у сваіх творчых пошуках на радасць сабе і ўсім нам!

***Броўка, П. Натхнёны / Пятрусь Броўка // Літаратура і мастацтва. – 1974. – 8 лютага. – С. 4.***